امریکانین خاریجی ایشلر ناظیری مایک پمپئو یمن‌-دکی وطنداش محاربه‌سینده سعودیه عربیستانی‌نین رهبرلیگین‌دکی کوالیسیونا دستکینی بیلدیردی.
پمپئو ریاض-داکی کرال خالد اولوسلار آراسی هاوا لیمانین‌دان قالخان اوچاق لارین تهلوکه ایله قارشی-قارشییا اولدوغونو و امریکانین وطنداش‌لارینی قوروماق مجبوریتینده قالدیغینی وورغولادی.
خاریجی ایشلر ناظیری پمپئو بون‌لاری اؤلکه‌سیندکی تلویزیون کاناللاریندان‌ بیرینده ایشتیراک ائتدیگی پروقرامدا سؤیله‌دی.
یمن-‌لی حوثی لر طرفیندن سعودیه عربیستانینا آتیلان راکت‌لرین امریکایا قارشی تهدید اولدوغونو بیلدیرن پمپئو "سعودیه‌لی‌لره بو تهلوکه‌لی راکت‌لره قارشی مودافعه‌لری اوچون وئردیگیمیز دستک امریکانین منفعت لری اوچون ان اویغون اولان سئچیم‌دیر" ایفاده‌سینی ایشلتدی.
یمن‌دکی وطنداش محاربه‌سینده ایرانی اتهام ائدن پمپئو رسمی تهرانین حوثی لره اؤلکه‌نین ان اهمیت‌لی لیمانلاریندان‌ بیری اولان حدیده لیمانیندان چیخماما‌لاری باره‌ده تعلیمات وئردیگینی، همین سبب‌دن محاربه‌نین داوام ائتدیگینی بیلدیردی.
سعودیه عربیستانی‌نین رهبرلیگین‌دکی کوالیسیون تجهیزات، کشفیاتین اؤتورولمه‌سی و سلاح ساتیشی تامین ائدن امریکا حکومتی، یمن-ده سیویل لرین حال‌لاری‌نین چوخ اولماسیندا پایی اولدوغونا گؤره تنقید ائدیلیر.
امریکا کنگره سی‌نین ایکی قانادی- نماینده‌لر مجلیسی ایله سنادا تصدیق اولونان و امریکانین یمن-ده داوام ائدن وطنداش محاربه‌سینده سعودیه عربیستانینا دستکینی دایاندیرماسینی نظرده توتان قانون لاییحه‌سینه آوریلین 16-دا ترامپ طرفیندن وتو قویولدو.
اوزون مودت‌دیر سیاسی ثابیتسیزلیگین حؤکم سوردوگو یمن-ده حوثی لر ایله حکومته صادق قوه‌لر آراسیندا دؤیوش‌لر داوام ائدیر. حوثی لر 2014-جو ایلین سپتامبر آیین‌دان بری‌دیر پایتاخت صنعا و بعضی بؤلگه‌لره نظارتی داوام ائتدیریر. سعودیه عربیستانی رهبرلیگیندکی کوالیسیون قوه‌لری ایسه 2015-جی ایلین مارس آیین‌دان بری‌دیر حوثی لره قارشی یمن حکومتینه دستک اولور.
